Document ID: 32004R2182

REGOLAMENT TAL-KUNSILL (KE) Nru 2182/2004
tas-6 ta' Diċembru 2004
dwar midalji u tokens simili għall-muniti ta' l-euro
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunitá Ewropea, u b'mod partikolari t-tielet sentenza ta' l-Artikolu 123(4) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Bank Ċentrali Ewropew (1),
Billi:
(1)
Fl-1 ta' Jannar 1999, l-euro saret il-munita legali ta' l-Istati Membri parteċipanti skond il-ħtiġijiet tar-Regolament tal-Kunsill (KE) Nru 974/1998 tat-3 ta' Mejju 1998 dwar l-intoduzzjoni ta' l-euro (2) u ta' dawk il-pajjiżi terzi li kkonkludew ftehim mal-Komunitá dwar l-introduzzjoni ta' l-euro, li huma Monako, San Marino u l-Belt tal-Vatikan.
(2)
Ir-Regolament tal-Kunsill (KE) Nru 975/1998 tat-3 ta' Mejju 1998 dwar id-denominazzjonijiet u speċifikazzjonijijiet tekniċi tal-muniti ta' l-euro maħsuba għaċ-ċirkolazzjoni (3) ddefinixxa l-karatteristiċi bażiċi tal-muniti ta' l-euro. Muniti ta' l-euro, wara l-introduzzjoni tagħhom f'Jannar 2002, jiċċirkolaw fiż-żona ta' l-euro bħala l-unika valuta legali f'forma mettallika.
(3)
Ir-Rakkomandazzjoni tal-Kummissjoni 2002/664/KE tad-19 ta' Awwissu 2002 dwar midalji u tokens simili għall-muniti ta' l-euro (4) rrakkomandat li ċerti karatteristiċi viżwali għandhom jiġu evitati fil-bejgħ u l-produzzjoni, l-ħażna, l-importazzjoni u d-distribuzzjoni, għall-bejgħ jew għal għanijiet kummerċjali oħra, ta' midalji u tokens li d-daqs tagħhom huwa viċin ta' dak tal-muniti ta' l-euro.
(4)
Il-Komunikazzjoni mill-Kummissjoni tat-23 ta' Lulju 1997 dwar l-użu tas-simbolu ta' l-euro stabbiliet is-simbolu (€) u sejħet lil dawk kollha li jużaw il-munita biex jużaw is-simbolu għad-deskrizzjoni ta' ammonti monetarji denominati f' euro.
(5)
Il-Komunikazzjoni mill-Kummissjoni tat-22 ta' Ottubru 2001 dwar il-protezzjoni tad-dritt ta' l-awtur tad-disinn komuni tal-faċċata tal-muniti ta' l-euro (5) ddefiniet l-arranġamenti li għandhom japplikaw għar-riproduzzjoni tad-disinn komuni tal-faċċata tal-muniti ta' l-euro.
(6)
Il-karratteristiċi viżwali tal-muniti ta' l-euro ġew ippubblikati mill-Kummissjoni fit-28 ta' Diċembru 2001 (6).
(7)
Ċittadini jistgħu jiġu mġiegħla jaħsbu li l-midalji u t-tokens li jkollhom it-termini “euro” jew “euro ċenteżmu”, is-simbolu ta' l-euro, jew disinn bħal dak li jidher fuq il-faċċata komuni jew fuq kwalunkwe faċċata nazzjonali tal-muniti ta' l-euro, għandhom status ta' valuta legali f' xi Stat Membru li adotta l-euro, jew f'pajjiż terz parteċipant.
(8)
Hemm riskju li qed jikber li midalji u tokens li għandhom daqs u propjetajiet mettalliċi bħal ta' l-euro jistgħu jiġu wżati illegalment minflok il-muniti ta' l-euro.
(9)
Huwa għalhekk importanti li midalji u tokens li għandhom karatteristiċi viżwali, daqs jew propjetajiet mettalliċi bħal dawk ta' l-euro m' għandhomx jinbiegħu, jiġu prodotti, importati jew mqassma għall-iskop ta' bejgħ jew għal għanijiet kummerċjali.
(10)
Kull Stat Membru għandu jintroduċi sanzjonijiet applikabbli għall-ksur, bil-ħsieb li tintlaħaq protezzjoni ekwivalenti ta' l-euro kontra midalji u tokens simili fil-Komunitá kollha.
ADOTTA DAN IR-REGOLAMENT:
Artikolu 1
Definizzjonijiet
Għall-għanijiet ta' dan ir-Regolament għandhom japplikaw id-definizzjonijiet segwenti:
(a)
“euro” tfisser il-valuta legali ta' l-Istati Membri parteċipanti kif definiti fl-Artikolu 1 tar-Regolament (KE) Nru 974/98 u ta' dawk il-pajjizi terzi parteċipanti li kkonkludew ftehim mal-Komunitá Ewropea dwar l-introduzzjoni ta' l-euro, minn issa 'l quddiem msejjħa “pajjiżi terzi parteċipanti”;
(b)
“simbolu ta' l-euro” jfisser is-simbolu li jirrappreżenta l-euro (€) kif muri u deskritt fl-Anness I;
(ċ)
“midalji u tokens” jfissru dawk l-oġġetti metalliċi, li m' humiex dawk vojta maħsuba biex jinħadmu l-muniti, li għandhom id-dehra u/jew propjetajiet tekniċi ta' munita imma mhumiex maħruġa taħt dispożizzjonijiet leġislattivi nazzjonali tal-pajjiżi terzi parteċipanti jew dispożizzjonijiet leġislattivi oħra barranin, u li għalhekk m' humiex mezz legali ta' ħlas jew valuta legali;
(d)
“deheb”, “fidda” u “platinu” jfissru ligi ta' deheb, fidda u platinu b'finezza milleżimali fil-piż ta' mill-inqas 375, 500 u 850 rispettivament. Din id-definizzjoni m'għandiex tikkonċerna konvenzjonijiet dwar il-boll ta' garanzija applikabbli fl-Istati Membri;
(e)
“Ċentru Tekniku u Xjentifiku Ewropew” (minn issa 'l quddiem msejjaħ “ETSC”) ifisser l-entitá stabbilita minn Deċiżjoni tal-Kummissjoni […];
(f)
“strixxa ta' referenza” għandu jkollha t-tifsira moghtija lilha f'Sezzjoni 1 ta' Anness II.
Artikolu 2
Disposizzjonijiet ta' protezzjoni
Salvi l-Artikoli 3 u 4, il-produzzjoni u l-bejgħ ta' midalji u tokens, u l-importazzjoni u d-distribuzzjoni għall-bejgħ jew għal għanijiet kummerċjali oħra, għandhom ikunu projbiti fiċ-ċirkustanzi li ġejjin:
(a)
meta t-termini “euro” u “euro ċenteżmu” jew is-simbolu tal-euro jidhru fuq il-faċċata; jew
(b)
meta d-daqs huwa fil-limitu ta' l-istrixxa ta' referenza; jew
(ċ)
meta kwalunkwe disinn li jidher fuq il-faċċata ta' midalji u tokens huwa simili għal kwalunkwe disinn nazzjonali tal-faċċata prinċipali jew għal faċċata komuni ta' wara tal-muniti ta' l-euro, jew ikun identiku jew simili għad-disinn tax-xifer tal-munita ta' 2 euro.
Artikolu 3
Eżenzjonijiet
1. Midalji u tokens li għandhom it-termini “euro” jew “euro ċenteżmu” jew is-simbolu ta' l-euro mingħajr valur nominali assoċjat m' għandhomx ikunu projbiti meta d-daqs tagħhom huwa barra mill-istrixxa ta' referenza.
2. Midalji u tokens li d-daqs tagħhom hu fil-limitu ta' l-istrixxa ta' referenza m'għandhomx ikunu projbiti meta:
(a)
ikollhom toqba ta' iżjed minn 6 millimetri fin-nofs, jew meta l-forma tagħhom tkun poligonali iżda ma taqbiżx sitt ixfar, sakemm il-kondizzjoni taħt punt (ċ)(ii) hi rispettata; jew
(b)
huma magħmulin minn deheb jew fidda jew platinu; jew
(ċ)
meta jissodisfaw il-kondizzjonijiet li ġejjin:
(i)
il-kumbinazzjonijiet ta' dijametru u tul tax-xifer tal-midalji u t-tokens ikunu b'mod konsistenti barra mill-limiti definiti f'kull wieħed mill-każijiet speċifikati f'Sezzjoni 2 ta' Anness II; u
(ii)
il-kumbinazzjonijiet ta' dijametru u proprjetajiet mettalliċi ta' midalji u t-tokens ikunu b'mod konsistenti barra mill-limiti definiti f'kull wieħed mill-każijiet speċifikati f'Sezzjoni 3 ta' Anness II.
Artikolu 4
Derogi b'awtorizzazzjoni
1. Il-Kummissjoni tista' tagħti awtorizzazzjonijiet speċifiċi għall-użu tat-termini “euro” u “euro ċenteżmu” jew għas-simbolu ta' l-euro taħt kondizzjonijiet kontrollati ta' l-użu f' każijiet fejn ma jeżisti l-ebda riskju ta' konfużjoni. F'dawn il-każijiet, l-operatur ekonomiku konċernat fi Stat Membru għandhu jkun kjarament identifikabbli fuq il-faċċata tal-midalja jew token u l-indikazzjoni “mhux valuta legali” għandha tiġi stampata fuq in-naħa prinċipali u fuq wara tal-midalja jew token.
2. Il-Kummissjoni għandha tkun kompetenti li tiddikjara jekk disinn hux “simili” fis-sens tat-tifsira ta' l-Artikolu 2(ċ).
Artikolu 5
Midalji u tokens eżistenti
Midalji u tokens li nħarġu qabel ma daħal fis-seħħ dan ir-Regolament li ma jissodisfawx il-kondizzjonijiet stabbiliti fl-Artikoli 2,3 u 4 jistgħu jkomplu jiġu wżati sa mhux iktar tard mill-2009, sakemm dawn ma jistgħux jintużaw minflok muniti ta' l-euro. Dawn il-midalji u tokens għandhom jiġu reġistrati, jekk ikun xieraq, skond il-proċeduri applikabbli fl-Istati Membri u kkomunikati lill-ETSC.
Artikolu 6
Sanzjonijiet
1. Stati Membri għandhom jistabbilixxu r-regoli dwar sanzjonijiet applikabbli għall-ksur tad- disposizzjonijiet ta' dan ir-Regolament u għandhom jieħdu l-miżuri kollha meħtieġa biex jiżguraw li jiġu implimentati. Is-sanzjonijiet previsti għandhom ikunu effettivi, proporzjonati u dissważivi.
2. Stati Membri għandhom jadottaw sa l-1 ta' Lulju 2005 il-liġijiet, regolamenti u disposizzjonijiet amministrattivi sabiex japplikaw dan l-Artikolu. Għandhom jinfurmaw lill-Kummissjoni b'dan minnufih.
Artikolu 7
Applikabbilitá
Ir-Regolament għandu japplika fl-Istati Membri parteċipanti kif definit fir-Regolament (KE) Nru 974/98.
Artikolu 8
Dħul fis-Seħħ
Ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri skond it-Trattat li jistabbilixxi l-Komunitá Ewropea.
Magħmul fi Brussel, nhar it-18 ta' Diċembru 2004.

Labels: 11
2
7
0
3
15